**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για τους κανονισμούς «Οι περί Αρχαιοτήτων (Τροποποιητικοί) Κανονισμοί του 2022»**

**Παρόντες:**

 Μαρίνος Μουσιούττας, πρόεδρος Βαλεντίνος Φακοντής

 Κώστας Κώστα Χρύσανθος Σαββίδης

 Φωτεινή Τσιρίδου Ηλίας Μυριάνθους

 Δημήτρης Δημητρίου Σταύρος Παπαδούρης

 Γιαννάκης Γαβριήλ

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε τους πιο πάνω κανονισμούς σε τρεις συνεδρίες της, που πραγματοποιήθηκαν στις 19 Μαΐου και στις 2 και 9 Ιουνίου 2022. Στο πλαίσιο της εξέτασης των υπό αναφορά κανονισμών κλήθηκαν και παρευρέθηκαν ενώπιον της επιτροπής ο Υπουργός Μεταφορών, Επικοινωνιών και Έργων, ο γενικός διευθυντής του Υπουργείου Μεταφορών, Επικοινωνιών και Έργων, εκπρόσωποι του εν λόγω υπουργείου και του Τμήματος Αρχαιοτήτων του ίδιου υπουργείου, καθώς και εκπρόσωποι του Υφυπουργείου Τουρισμού, του Γενικού Λογιστηρίου της Δημοκρατίας, της Ένωσης Δήμων, του δήμου Λευκωσίας, του δήμου Λάρνακας, της Εταιρείας Τουριστικής Ανάπτυξης και Προβολής Περιφέρειας Λευκωσίας (ΕΤΑΠ Λευκωσίας), της Εταιρείας Τουριστικής Ανάπτυξης και Προβολής Περιφέρειας Λάρνακας (ΕΤΑΠ Λάρνακας) και του Συνδέσμου Ταξιδιωτικών Πρακτόρων Κύπρου (ACTA). Η Νομική Υπηρεσία, ο δήμος Λεμεσού, ο δήμος Πάφου, η Εταιρεία Τουριστικής Ανάπτυξης και Προβολής Περιφέρειας Λεμεσού (ΕΤΑΠ Λεμεσού), η Εταιρεία Τουριστικής Ανάπτυξης και Προβολής Περιφέρειας Πάφου (ΕΤΑΠ Πάφου), η Εταιρεία Τουριστικής Ανάπτυξης και Προβολής Περιφέρειας Αμμοχώστου (ΕΤΑΠ Αμμοχώστου) και ο Σύνδεσμος Ξεναγών Κύπρου, παρ’ όλο που κλήθηκαν, δεν εκπροσωπήθηκαν στις συνεδριάσεις της επιτροπής.

Σημειώνεται ότι στο στάδιο της εξέτασης των κανονισμών παρευρέθηκαν επίσης τα μέλη της επιτροπής κ. Πρόδρομος Αλαμπρίτης και Χρίστος Ορφανίδης.

 Σκοπός των προτεινόμενων κανονισμών, οι οποίοι εκδίδονται δυνάμει του άρθρου 35 του περί Αρχαιοτήτων Νόμου, είναι η τροποποίηση των περί Αρχαιοτήτων Κανονισμών, ώστε να καταργηθούν τα τέλη εισόδου σε αριθμό μουσείων που υπάγονται στο Τμήμα Αρχαιοτήτων, να επεκταθεί η δυνατότητα ελεύθερης εισόδου σε αρχαία μνημεία σε οικογένειες με τρία παιδιά και συνταξιούχους και να δοθεί η δυνατότητα τέλεσης πολιτικών γάμων σε καθορισμένα μουσεία και αρχαία μνημεία έναντι καταβολής τέλους για παραχώρηση χρήσης των εν λόγω χώρων.

 Σημειώνεται ότι η επιτροπή, για λόγους που προκύπτουν από τη σημασία και τον σκοπό των υπό αναφορά κανονισμών, έκρινε σκόπιμη την κατά προτεραιότητα συζήτησή τους σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση των κανονισμών ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Στο πλαίσιο της εξέτασης των υπό συζήτηση κανονισμών oι εκπρόσωποι των εμπλεκόμενων δημοτικών αρχών και των φορέων του τουριστικού τομέα εξέφρασαν τις ακόλουθες επιφυλάξεις/εισηγήσεις αναφορικά με τη δυνατότητα τέλεσης πολιτικών γάμων σε καθορισμένα μουσεία και αρχαία μνημεία:

1. Τα προτεινόμενα τέλη για τη χρήση των εν λόγω χώρων είναι αποτρεπτικά υψηλά.
2. Ο προτεινόμενος μέγιστος επιτρεπόμενος αριθμός παρευρισκομένων σε τελετές στους χώρους αυτούς, ο οποίος ορίζεται στα τριάντα άτομα, είναι ιδιαίτερα χαμηλός και ως εκ τούτου εισηγήθηκαν αύξηση του αριθμού στα πενήντα άτομα.
3. Η προτεινόμενη πρόνοια σύμφωνα με την οποία οι τελετές πολιτικού γάμου θα διεξάγονται κατά τις ώρες λειτουργίας των καθορισμένων μουσείων και αρχαίων μνημείων χρήζει τροποποίησης, ώστε να επιτρέπεται η τέλεσή τους και εκτός ωρών λειτουργίας έναντι αυξημένου τέλους χρήσης.

 Ο Υπουργός Μεταφορών, Επικοινωνιών και Έργων εξήγησε στην επιτροπή ότι τα τέλη για την παραχώρηση χρήσης των σχετικών μουσείων και αρχαίων μνημείων έχουν καθοριστεί λαμβανομένων υπόψη τόσο του ενδεδειγμένου προς αυτά σεβασμού όσο και της ανάγκης προστασίας και συντήρησής τους. Ο ίδιος σημείωσε περαιτέρω ότι η προϋπόθεση για την τέλεση των πολιτικών γάμων εντός των ωρών λειτουργίας των καθορισμένων χώρων συνάδει με τη μέχρι σήμερα πρακτική στον τομέα του γαμήλιου τουρισμού και ότι σε κάθε περίπτωση οι εν λόγω χώροι λειτουργούν μέχρι αργά το απόγευμα.

 Η εκπρόσωπος του Υφυπουργείου Τουρισμού ανέφερε ότι με βάση τα στοιχεία του Υφυπουργείου Τουρισμού οι παρευρισκόμενοι σε τελετές πολιτικού γάμου οι οποίες διεξάγονται στο πλαίσιο γαμήλιου τουρισμού ανέρχονται κατά μέσο όρο σε είκοσι πέντε άτομα και ως εκ τούτου δεν αναμένεται να επηρεαστούν οι γάμοι αυτοί από τον προτεινόμενο στους υπό συζήτηση κανονισμούς μέγιστο αριθμό παρουσίας των τριάντα ατόμων.

 Επιπροσθέτως των ανωτέρω, οι εκπρόσωποι του δήμου Λευκωσίας και της ΕΤΑΠ Λευκωσίας εισηγήθηκαν την τροποποίηση των υπό συζήτηση κανονισμών, ώστε να προστεθούν στον κατάλογο των καθορισμένων μνημείων για σκοπούς τέλεσης πολιτικών γάμων η Πύλη Αμμοχώστου και η αίθουσα «Καστελιώτισσα».

 Η εκπρόσωπος του Τμήματος Αρχαιοτήτων, σχολιάζοντας την πιο πάνω εισήγηση, εξήγησε στην επιτροπή ότι τόσο η Πύλη Αμμοχώστου όσο και η αίθουσα «Καστελιώτισσα» αποτελούν πολύ σημαντικής αρχαιολογικής σημασίας χώρους, στους οποίους κρίθηκε ότι δεν ενδείκνυται η τέλεση πολιτικών γάμων, ενώ αναφέρθηκε και σε αρνητικές συνέπειες που υπέστησαν τα δύο μνημεία από την τέλεση γάμων κατά το πρόσφατο παρελθόν.

 Κατά την κατ’ άρθρον συζήτηση των κανονισμών, την επιτροπή απασχόλησε το προτεινόμενο ύψος της ποινής, σε περίπτωση παράβασης των προνοιών των κανονισμών που αφορούν στην τέλεση πολιτικών γάμων σε μουσεία και αρχαία μνημεία, το οποίο θεωρήθηκε από μέλη της επιτροπής ότι δεν είναι αποτρεπτικό και ως εκ τούτου εισηγήθηκαν την αύξησή του.

 Οι κυβερνητικοί αρμόδιοι, χωρίς να διατυπώσουν οποιαδήποτε διαφωνία επί της εν λόγω εισήγησης, εξέφρασαν την άποψη ότι, σε περίπτωση ενδεχόμενης αύξησης της προτεινόμενης ποινής, αυτή δεν πρέπει να είναι τέτοια που να εμποδίζει την προσέλκυση γαμήλιου τουρισμού γενικά στη Δημοκρατία.

 Μέλη της επιτροπής εισηγήθηκαν επίσης, κατ’ αναλογίαν αντίστοιχης πρόνοιας των κανονισμών για άλλες επιτρεπόμενες χρήσεις αρχαίων μνημείων, την περαιτέρω τροποποίηση των κανονισμών, ώστε να συμπεριληφθεί στις εξουσίες του εκάστοτε διευθυντή του Τμήματος Αρχαιοτήτων η εξουσία να επιβάλλει στον αδειούχο χρήσης του μουσείου ή αρχαίου μνημείου την κατάθεση εγγυητικής επιστολής ή την καταβολή εγγύησης και να κατακρατεί μέρος ή ολόκληρο το σχετικό ποσό αυτής, σε περίπτωση κατά την οποία δεν ικανοποιηθούν οι όροι, προϋποθέσεις και δεσμεύσεις που προβλέπονται στους υπό συζήτηση κανονισμούς ή που ο ίδιος ο διευθυντής έχει εξουσία να θέσει στην άδεια χρήσης του μουσείου ή αρχαίου μνημείου για σκοπούς τέλεσης πολιτικού γάμου.

 Υπό το φως των πιο πάνω, η επιτροπή αποφάσισε να τροποποιήσει το κείμενο των κανονισμών, ώστε:

1. να αυξηθεί το ύψος της προτεινόμενης ποινής για παράβαση των προνοιών των κανονισμών που αφορούν στην άδεια χρήσης μουσείων ή αρχαίων μνημείων για τέλεση πολιτικών γάμων από €200 σε €750 και
2. να παρασχεθεί στον διευθυντή του Τμήματος Αρχαιοτήτων η εξουσία να επιβάλλει στον αδειούχο χρήσης του μουσείου ή αρχαίου μνημείου την κατάθεση εγγυητικής επιστολής ή την καταβολή εγγύησης ύψους μέχρι €850, το οποίο ποσό δύναται να κρατήσει, εξ ολοκλήρου ή εν μέρει, σε περίπτωση κατά την οποία δεν ικανοποιηθούν οι όροι, προϋποθέσεις και δεσμεύσεις που προβλέπονται στους υπό αναφορά κανονισμούς ή που ο ίδιος έχει εξουσία να θέσει στη σχετική άδεια χρήσης του μουσείου ή αρχαίου μνημείου για σκοπούς τέλεσης πολιτικού γάμου.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών των κανονισμών κατά τη συζήτησή τους ενώπιον της ολομέλειας του σώματος.

14 Ιουνίου 2022

Αρ. Φακ.: 23.03.059.007-2022

ΑΔ/ΕΧ/MV